P. Hrušovský, predseda NR SR: (2005-03-15):
návrh poslancov Národnej rady Slovenskej republiky Dagmar Bollovej a Karola Ondriaša na vydanie zákona, ktorým sa mení a dopĺňa zákon Národnej rady Slovenskej republiky č. 90/1996 Z. z. o minimálnej mzde v znení neskorších predpisov , ktorý prerokúvame ako tlač 1039. Nech sa páči, pani poslankyňa, máte slovo. D. Bollová, poslankyňa: Ďakujem pekne, pán predseda. Dámy a páni, dovoľte mi, aby som veľmi stručne uviedla návrh zákona, ktorý ste dostali pod tlačou 1039, o zvýšení minimálnej mzdy. V súčasnosti platný zákon určil pravidelné zvyšovanie minimálne mzdy na mesiac október, ale vzhľadom na liberalizáciu, t. j. zvyšovanie cien energií, miestnych daní a poplatkov i neustále rastúce ceny za služby a tovary dennej potreby prezentujeme návrh na zvýšenie minimálnych miezd od 1. 7., čo je i tak polročné oneskorenie valorizácie miezd v porovnaní s rastom cien od 1. 1. 2005. V dôvodovej správe sú konkrétne uvedené cifrové  hodnoty, respektíve percentuálne hodnoty zvyšovania životných nákladov. K rozhodnutiu predložiť Národnej rade Slovenskej republiky predmetný návrh nás viedli i ďalšie dôvody. Po prvé. Ak porovnáme minimálnu mzdu v krajinách Európy, keď napríklad v Luxembursku predstavuje sumu 54 717 korún, čo  je 1 403 eur, v Belgicku, v Holandsku, v Írsku, beriem do úvahy krajiny, ktoré sú rozlohou podobné Slovensku, je táto mzda o málo menšia, slovenská minimálna mzda predstavuje 163 eur, čo je asi takmer desaťkrát menej ako v tých skôr vymenovaných krajinách a z krajín V4 je najnižšia. Náš návrh zaradiť v porovnávacej tabuľke Slovensko z tejto V4 na tretie miesta za Maďarsko, ktoré má minimálnu mzdu 212 eur,  Česko 211, Slovensko by malo 188, na štvrtom mieste zostane Poľsko so mzdou minimálnou 183 eur. Po druhé. Ak zoberieme do úvahy, že na polovici územia Slovenskej republiky, ktoré predstavuje 28 okresov južného a východného Slovenska, je veľmi nepriaznivá sociálna situácia, čo znamená, že v nich žije prevažná väčšina obyvateľov v hmotnej núdzi, respektíve na hranici chudoby, takže chceme aspoň minimálne zmierniť dopad zvýšenia životných nákladov na toto obyvateľstvo. Po tretie. Medziročné porovnanie priemerných nominálnych mesačných miezd vykazuje vo všetkých odvetviach nárast až 22,9 percenta. Najnižší nárast priemerných nominálnych miezd je 7,5 percenta, pričom rast minimálnych miezd je neporovnateľne nižší. Po štvrté. Minimálnu mzdu dostávajú väčšinou pri nástupe do zamestnania mladí ľudia s nižším vzdelaním, ktorým ale neslobodno upierať možnosť založiť si rodinu a zabezpečiť financie na jej existenciu. Ak by sme si pozreli tabuľku o poklese reprodukcie v Slovenskej republike, z 15,2 narodených detí v roku 1988 na 1 000 obyvateľov na 9,5 v roku 1998, teda za desať rokov klesla reprodukcia takmer na polovicu. Plodnosť slovenských žien je s českými na poslednom mieste v Európe. Tabuľky  uvádzajú, že optimálne číslo je 2,1 dieťaťa na jednu ženu. Češky rodia 1,19, Slovenky 1,17. Po piate, piaty dôvod. Ďalšia skupina, ktorá veľmi nutne potrebuje zvýšiť minimálnu mzdu, sú ľudia krátko pred dôchodkom, ktorí sú z rôznych, často irelevantných dôvodov prepúšťaní zo zamestnania, sú nútení zamestnávať sa za minimálnu mzdu, z ktorej sa  im potom vyratúva nízky dôchodok, a tak celá staršia populácia stráca možnosť na slušný život. Záver. Nízke mzdy sú logickým dôsledkom nedostatku pracovných miest. O týchto súvislostiach vláda nehovorí. Zapína však všetky obranné a brzdiace mechanizmy pri pokusoch, žiadostiach zvýšiť aspoň nepatrne minimálnu mzdu dôvodiac, že tým budú poškodení podnikatelia. Ak by dopyt po práci prevyšoval ponuku, problém so mzdami by bol vyriešený. Desaťtisíce zrušených pracovných miest následkom nepremyslenej  a živelnej privatizácie sú hlavnou príčinou, že Slovensko je zásobárňou lacnej pracovnej sily  pre západných investorov. Ani v tejto oblasti si štát neplní svoju úlohu, zriekol sa povinnosti vážiť si svojich občanov a poskytovať im aspoň aké také podmienky pre život. Preto prichádzame s návrhom čiastočnej pomoci občanom na finančné zabezpečenie rodín, o ktoré sa usilujú vlastnou prácou. Prosíme vás preto o podporu nášho návrhu. Ďakujem.